ધનરાજભાઇ દીકરીના માથા પર હેતથી હાથ ફેરવીને કહ્યું, “બેટા, પ્રેમ દુનિયાની સુંદરતમ વસ્તુ છે અને પ્રેમ તેના દરેક સ્વરૂપમાં સુંદર હોય છે તેથી પ્રેમ કે પ્રેમીઓથી ધૃણા ન કરવી. પ્રેમ આત્માની અભિવ્યક્તિ છે. બેટા, આપણા જીવનમાં અનેક વ્યક્તિઓ આવે છે અને આપણા મન પર પોતાનો પ્રભાવ છોડી જાય છે. આપણે તેની અમુક બાબતો અનુસરીએ છીએ, કંઇક નવું શીખીએ છીએ, પણ બેટા જ્યારે કોઇ એવી વ્યક્તિ આપણા જીવનમાં આવે જેની માટે આપણને અત્યંત માન થાય, તે જેવી છે તેવી સ્વીકારવી ગમે, તેની સાથે સમય વિતાવવો ગમે, જે આપણને આપણી કુટેવો, દુર્ગુણો સાથે સહજતાથી સ્વીકારે તો આપણે તેને સ્વીકારી લેવી જોઇએ. આવી સુંદરતમ વ્યક્તિ જ્યારે આપણી નજીક આવે છે ત્યારે ખુબ ઓછાં સમયમાં આપણે આપોઆપ બદલાઇ જઇએ છીએ. કુટેવો-દુર્ગુણો દુર થાય છે. આ બદલાવ આપણને પણ સારો લાગે છે. ખરેખર પ્રેમ માણસને ખુબ સાચો અને સારો બનાવી દે છે. પણ બેટા Love is blind એ મુજબ પ્રેમ એટલો આંધળો પણ ન હોવો જોઇએ કે જે તમારું સમગ્ર ભવિષ્ય-જીવન અંધકારમય બનાવી દે. પ્રેમની બાબતમાં તમને એકબીજા માટેનો અહોભાવ-આદરમાન જેને તમે Respect કહો છો તે અને આઝાદી-પોતાના અસ્તિત્વ માટેની સ્વતંત્રતા જેને Space કહો છો તે પણ ખૂબ મહત્વના છે. નદીની જેમ સતત વહેતો બંધનમુક્ત પ્રેમ તમને હંમેશા સાથે રાખે છે. નહીં તો ખાબોચિયાના પાણીની જેમ મલિન થઇ કંકાસ કરે છે. બેટા, તને ક્યારેય પણ જો આવો સુંદર પ્રેમ મળે તો તેને સ્વીકારી લે જે. તને આપેલા સંસ્કાર અને મારા ઘડતર પર મને પૂર્ણ વિશ્વાસ છે. મને પણ તમારા પ્રેમને પરિણયની પરવાનગી આપવી ગમશે.”